कायदे से, संसदीय लोकतंत्र में मार्क्सवादियों की सही जगह विपक्ष में ही है. जब तक क्रांति की संभावना चरितार्थ नहीं होती, यही उनकी स्थायी जगह भी है. लेकिन भारत के मार्क्सवादियों ने सत्ता में आते ही सत्ताधारी दल की तरह आचरण करना शुरू कर दिया. यही उनके पतन का मुख्य कारण है. मार्क्सवादी सत्ता के सुख और घमंड में समग्र परिवर्तन के अपने लक्ष्य को भूल बैठे और राज्य स्तर पर सत्ता के जो दो-तीन टुकड़े उनकी हथेली पर आए, उसी से वे आत्ममुग्ध हो बैठे. शुरू में उन्होंने सत्ता का दुरुपयोग कम किया, उपयोग ज्यादा. बाद में उपयोग कम और दुरुपयोग ज्यादा करने लगे. वे केरल और त्रिपुरा में सत्ता में आते-जाते रहे, क्योंकि इन दो राज्यों में इनका राजनीतिक विकल्प मौजूद था. पश्चिम बंगाल में इनकी सत्ता 1977 से अबाधित चली आ रही है, क्योंकि इस राज्य में उनका कोई राजनीतिक विकल्प मौजूद नहीं था.